PATVIRTINTA
Šilutės rajono savivaldybės tarybos
2023 m.               d. sprendimu Nr. 

MOKINIŲ PAVĖŽĖJIMO ORGANIZAVIMO, KELIONĖS IŠLAIDŲ KOMPENSAVIMO, MOKYKLINIŲ AUTOBUSŲ NAUDOJIMO IR NUOMOS TVARKOS APRAŠAS

I SKYRIUS
BENDROSIOS NUOSTATOS

1. Mokinių pavėžėjimo organizavimo, kelionės išlaidų kompensavimo, mokyklinių autobusų naudojimo ir nuomos tvarkos aprašas (toliau – Aprašas) reglamentuoja Šilutės rajono savivaldybės (toliau – Savivaldybė) teritorijoje esančių bendrojo ugdymo, neformaliojo vaikų švietimo, ikimokyklinio ir priešmokyklinio ugdymo įstaigų vaikų (toliau – mokiniai), profesinio mokymo įstaigų, vaikų globos įstaigų (toliau – mokykla) vaikų pavėžėjimo organizavimą, važiavimo išlaidų kompensavimą, mokyklinių autobusų naudojimą ir nuomą. 
2. Aprašas reglamentuoja ir specialiųjų poreikių mokinių iki 21 metų (jeigu dėl ligos negalėjo mokytis – iki 23 metų), kurie gyvena savivaldybės ar kitų savivaldybių teritorijose, bet nepajėgia (negali savarankiškai vaikščioti, dėl didelių sutrikimų yra nesaugūs gatvėje) patys atvykti į mokyklą, nemokamą atvežimą į ją ir parvežimą atgal.
3. Aprašo paskirtis – reglamentuoti įvairius mokinių pavėžėjimo būdus ir užtikrinti lėšų, skiriamų mokinių kelionės išlaidoms kompensuoti, efektyvų panaudojimą. 
4. Pagrindinės Apraše vartojamos sąvokos:
4.1. mokinių pavėžėjimas – tai procesas, kurio metu mokiniai nuvežami į mokyklą ir parvežami atgal; 
4.2.  vežėjas – įmonė, įregistruota įstatymų nustatyta tvarka ir turinti teisę vežti keleivius bei jų bagažą, teikianti keleivių vežimo paslaugas savivaldybės teritorijoje vietinio (priemiestinio) ir tolimojo reguliaraus susisiekimo autobusais, maršrutiniais traukiniais arba specialiaisiais reisais; 
4.3. mokyklinis autobusas – skiriamaisiais ženklais pažymėtas autobusas, vykdantis mokinių pavėžėjimą, priklausantis mokyklai ar Savivaldybei; 
4.4. vietinio (priemiestinio) reguliaraus susisiekimo autobusai – kelių transporto priemonės, vežančios keleivius pagal patvirtintus tvarkaraščius nustatytais maršrutais ne daugiau kaip per dviejų gretimų savivaldybių teritorijas;
4.5.  tolimojo reguliaraus susisiekimo autobusai – kelių transporto priemonės, vežančios keleivius pagal patvirtintus tvarkaraščius nustatytais maršrutais daugiau kaip per dviejų savivaldybių teritorijas; 
4.6.  tėvų (globėjų, rūpintojų) transportas (toliau – kitas transportas) – tai fiziniam asmeniui priklausantis transportas, vežantis mokinius, kuriuo naudojasi dėl sveikatos būklės negalintys važiuoti mokykliniu, vietinio ir tolimojo reguliaraus susisiekimo autobusais ar kitu transportu mokiniai arba mokiniai, gyvenantys kaimuose ir miesteliuose, kurių negalima atvežti ir parvežti atgal reguliaraus susisiekimo autobusais, mokyklų autobusais;
4.7. specialūs reisai (toliau – kitas transportas) – reisai, kuriais vežami mokiniai pagal mokymo įstaigos sudarytą ir patvirtintą vardinį sąrašą, kurie tokio reiso atveju laikomi specialia keleivių grupe. Mokinius veža juridiniai asmenys, turintys licencijas vežti keleivius, kurie yra sudarę su Savivaldybe mokinių vežimo sutartis. Dėl specialaus reiso paslaugos su vežėju susitaria ne keleiviai, o užsakovas;
4.8. nuomininkas – fizinis ar juridinis asmuo, besinaudojantis nuomos paslauga;
4.9. nuomotojas – Šilutės rajono savivaldybės mokykla, turinti autobusą ir suteikianti to autobuso nuomos paslaugą.
5. Sprendimas parengtas vadovaujantis Lietuvos Respublikos švietimo įstatymo 36 straipsnio 1, 2 ir 3  punktais, Lietuvos Respublikos transporto lengvatų įstatymo 6 straipsniu.


II SKYRIUS 
PAVĖŽĖJIMO ORGANIZAVIMAS

6.  Į mokyklas ir atgal vežami:
6.1. kaimuose ir miesteliuose toliau kaip 3 km nuo artimiausios mokyklos gyvenantys mokiniai, kurie mokosi pagal priešmokyklinio ir bendrojo ugdymo programas, ir vaikai, kuriems paskirtas privalomas ikimokyklinis ugdymas, profesinio mokymo įstaigų ir neformaliojo vaikų švietimo įstaigų mokiniai, šių mokyklų ar įstaigų darbo dienomis važiuojantys į mokyklą ar įstaigą iki 40 km ir atgal mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, mokykliniais autobusais arba kitu transportu; 
6.2. vaikų globos įstaigose gyvenantys našlaičiai ir likę be tėvų globos vaikai, specialiųjų ugdymosi poreikių turintys mokiniai, kurie nepajėgia patys atvykti į mokyklą mokytis pagal priešmokyklinio ugdymo ar bendrojo ugdymo programas, važiuojantys  mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, mokykliniais autobusais arba kitu transportu; 
6.3.  mokinių vykimo į mokyklą ir atgal laikas (savivaldybės teritorijoje) negali būti ilgesnis kaip 2 val., todėl maršruto trukmė į vieną pusę negali būti ilgesnė kaip 1 val., išskyrus Traksėdžių Šilojų mokyklą.
7. Kiekvienų mokslo metų pradžioje, iki rugsėjo 15 d., mokyklos visiems važinėjantiems mokiniams (jeigu baigėsi mokinio pažymėjimo galiojimo laikas, pasikeitė mokinio gyvenamoji vieta ar pan.) išduoda nustatytos formos mokinio pažymėjimus. 
8. Mokinių pavėžėjimas vykdomas mokykliniais autobusais, vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, specialiųjų reisų autobusais, maršrutiniais traukiniais ir kitu transportu:
8.1. mokykliniai autobusai: 
8.1.1. veža Savivaldybės kaimuose ir miesteliuose mokyklų aptarnaujamoje teritorijoje bei aplinkinėse savivaldybėse gyvenančius mokinius į mokyklas ir atgal;
8.1.2 veža specialiųjų poreikių mokinius iki 21 metų (jeigu dėl ligos negalėjo mokytis – iki 23 metų) į Šilutės rajono Traksėdžių Šilojų mokyklą, į Šilutės lopšelį-darželį ,,Ąžuoliukas“ ir atgal jos aptarnaujamoje teritorijoje ir iš kitų savivaldybių;   
8.1.2.1. mokinių, kurie turi specialiųjų ugdymosi poreikių ir nepajėgia patys atvykti į mokyklą mokytis pagal ikimokyklinio, priešmokyklinio ugdymo ar bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje ar pan.), pavežimą į mokyklas ir atgal organizuoja mokyklos savo nustatyta tvarka ir atvejais;
8.1.3. gali būti naudojami kitoms mokyklos reikmėms (mokiniams ir mokytojams vykti į olimpiadas, konkursus, varžybas, pažintines ekskursijas, kvalifikacinius renginius, į brandos egzaminų centrus laikyti egzaminų, į švietimo pagalbos tarnybą, mokymo priemonėms vežti, ugdymo organizavimo proceso reikmėms) tik laisvu nuo mokinių vežiojimo laiku;
8.1.4. 1–8 klasių mokiniai pavežami tik pagal mokykloms nustatytas teritorijas vykdančioms atitinkamą programą. Jei mokiniai vyksta į ne aptarnavimo teritorijoje esančią mokyklą, vykdančią atitinkamą programą, pavėžėjimą užtikrina mokinio tėvai, apie tai įrašant į mokymo sutartį;
8.1.5. jeigu iš tos pačios vietovės (kaimo, miestelio) mokiniai mokykliniais autobusais vyksta į kitą tą pačią vietovę, tačiau į skirtingas mokyklas, tų mokyklų vadovai maršrutus derina tarpusavyje ir su Savivaldybės administracijos Švietimo ir kultūros skyriumi. Apie suderintus maršrutus raštu iki rugsėjo 15 d. informuoja Savivaldybės administracijos Švietimo ir kultūros skyrių; 
8.2. vietinio (priemiestinio) reguliaraus susisiekimo autobusai:
8.2.1. veža mokinius, gyvenančius kaimuose ir miesteliuose į mokyklą ir atgal savivaldybės teritorijoje bei iš aplinkinių savivaldybių pagal vežėjo sudarytus, raštu suderintus su Savivaldybės administracija ir Savivaldybės tarybos patvirtintus maršrutus;
8.2.2 mokiniai gali būti pavežami į Šilutės meno mokyklą ir Šilutės sporto mokyklą.
8.3. tolimojo reguliaraus susisiekimo autobusai:
8.3.1. veža mokinius, gyvenančius Šilutės rajono savivaldybėje ir kitose savivaldybėse, į mokyklas ir atgal;
8.4. kitas transportas:
8.4.1. fiziniam asmeniui priklausantis transportas (mokinių tėvų (globėjų, rūpintojų) transportas), vežantis mokinius, dėl sveikatos būklės negalinčius važiuoti mokykliniu, vietinio (priemiestinio) ir tolimojo reguliaraus susisiekimo autobusais ar kitu transportu, arba kurių negalima atvežti ir parvežti atgal mokykliniu, vietinio (priemiestinio) ir tolimojo reguliaraus susisiekimo autobusais ar kitu transportu dėl maršrutų stokos ar netinkamo važiavimo tvarkaraščio; 
8.4.2. specialiaisiais reisais vežėjų transportu – tai juridinių asmenų, turinčių licencijas vežti keleivius, kurie sudarę su Savivaldybe mokinių vežimo sutartis.
8.4.3. Savivaldybės administracija pagal Savivaldybės administracijos direktoriaus patvirtintą formą sudaro mokinių pavėžėjimo sutartį su transporto savininku. Sutarties sudarymą organizuoja Savivaldybės administracijos Ūkio skyrius.
9. Mokyklos vadovas kiekvienų mokslo metų pradžioje, iki rugsėjo 15 d., raštu suderinęs su Savivaldybės administracijos Švietimo ir kultūros skyriumi, įsakymu patvirtina mokyklinio autobuso maršrutus ir tvarkaraščius, sustojimo ir mokinių įlaipinimo / išlaipinimo vietas, nurodydamas mokinių skaičių sustojimo vietoje (1 priedas). 
10. Mokyklos iki kiekvienų mokslo metų rugsėjo 15 d. pateikia Savivaldybės administracijos Švietimo ir kultūros skyriui mokinių, kurie naudosis vežėjų paslaugomis, sąrašus, nurodydamos mokinio vardą, pavardę, mokinio pažymėjimo numerį, maršrutą, nuo kokios iki kokios stotelės važiuoja (2 priedas). Per mokslo metus pasikeitus važiuojančių mokinių sąrašui ar sąraše nurodytiems duomenims, Mokyklos vadovas nedelsdamas pakeitimus suderina su Savivaldybės administracijos Švietimo ir kultūros skyriumi. 
11. Mokyklos Vežėjui ir Švietimo ir kultūros skyriui pateikia: vežamų mokinių sąrašus – iki kiekvienų mokslo metų rugsėjo 15 d.; sąrašų pakeitimus – ne vėliau kaip kitą darbo dieną. 
12. Mokyklinių, vietinio reguliaraus susisiekimo autobusų reisai sudaromi taip, kad būtų racionaliai panaudojamas transportas ir lėšos. Nauji vietinio reguliaraus susisiekimo maršrutai ir tvarkaraščiai sudaromi, koreguojami ar naikinami esantys mokyklai raštu pateikus motyvuotą prašymą Savivaldybės administracijai. Savivaldybės administracijos Ūkio skyrius ir Švietimo ir kultūros skyrius kartu su vežėju nagrinėja, vertina Savivaldybės administracijoje gautą mokyklos prašymą ir teikia pasiūlymą dėl atitinkamo teisės akto projekto rengimo.
13. Vežėjas apie autobusų reisų ir tvarkaraščių keitimus ne vėliau kaip prieš 10 darbo dienų privalo raštu informuoti Savivaldybės administracijos Švietimo ir kultūros skyrių. 
14. Informacija apie maršrutus, grafikus / tvarkaraščius mokiniams, jų tėvams (globėjams, rūpintojams) skelbiama:
14.1. mokyklinių autobusų – mokyklų elektroniniame dienyne, skelbimų lentoje ir interneto svetainėje;
14.2. vietinio reguliaraus susisiekimo autobusų – Vežėjo interneto svetainėse, mokyklų elektroniniame dienyne ir mokyklų skelbimų lentose. Vežėjas informaciją apie maršrutus ir tvarkaraščius mokykloms pateikia raštu. 
14.4. specialiųjų reisų – Vežėjo interneto svetainėse, mokyklų elektroniniame dienyne ir mokyklų skelbimų lentose. Vežėjas informaciją apie maršrutus ir tvarkaraščius mokykloms pateikia raštu.
15. Mokykloms sutartyse su mokinių tėvais, globėjais (rūpintojais) ar mokiniais numatyti, kad mokiniai pavežami į bendrojo ugdymo mokyklą, esančią aptarnavimo teritorijoje. 

III SKYRIUS
KELIONĖS IŠLAIDŲ KOMPENSAVIMAS 

16. Šilutės rajono savivaldybė kompensuoja visas pavėžėjimo išlaidas šiais atvejais:
16.1. kaimuose ir miesteliuose, toliau kaip 3 km nuo mokyklos gyvenantiems bendrojo ugdymo programas vykdančių mokyklų 9–12 klasių (gimnazijų 1–4 klasių), profesinio mokymo įstaigų ir neformaliojo vaikų švietimo įstaigų mokiniams, šių mokyklų ar įstaigų darbo dienomis važiuojantiems į mokyklą ar įstaigą iki 40 km ir atgal mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais. Neformaliojo vaikų švietimo įstaigų mokiniams ši lengvata taikoma ir ne darbo dienomis;
16.2. priešmokyklinio ugdymo ir 1–8 klasių mokinių pavėžėjimas kompensuojamas iki artimiausios atitinkamą bendrojo ugdymo programą vykdančios mokyklos. Priešmokyklinio ugdymo grupės vaiko, 1–8 klasės mokinio tėvai (globėjai, rūpintojai) esant išimtiniams poreikiams, kurie nurodyti aprašo 8.4.1. punkte, gali pateikti prašymą kompensuoti vežiojimo į mokyklą ir iš jos išlaidas ne į artimiausią savivaldybės teritorijoje esančią bendrojo ugdymo mokyklą. Prašymus svarsto ir sprendimus priima Savivaldybės mero potvarkiu sudaryta darbo grupė;
16.3. vaikų globos įstaigose, vaikų socializacijos centruose, bendrojo ugdymo mokyklų ir profesinio mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais;
16.4. vaikų globos įstaigų, specialiųjų globos ir auklėjimo namų vaikams ir našlaičiams, likusiems be tėvų globos, specialiųjų ugdymosi poreikių turintiems vaikams, kurie nepajėgia patys atvykti į mokyklą mokytis pagal priešmokyklinio ugdymo ar bendrojo ugdymo programas, važiuojantiems mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, mokykliniais autobusais arba kitu transportu (vežimas kitu nenurodytu transportu turi būti suderintas su Šilutės rajono savivaldybės Švietimo ir kultūros skyriumi).
17. Pavėžėjimo tvarka:
17.1. Vežėjai, važiuojantys Šilutės rajono savivaldybės administracijos patvirtintais vietiniais (priemiestiniais) reguliariais susisiekimo autobusų maršrutais, veža 16.1–16.4 punktuose išvardytus asmenis nemokamai, šiems pateikus mokinio pažymėjimą su nurodytu maršrutu, įteikdami kelionės bilietą su 100 proc. nuolaida. Vežėjai, pasibaigus ataskaitiniam kalendoriniam mėnesiui, iki kito mėnesio 8 dienos Šilutės rajono savivaldybės administracijai pateikia ataskaitas apie parduotus su 100 proc. nuolaida bilietus pagal šios tvarkos Aprašo 3 priedą;
17.2. Vežėjai, važiuojantys Šilutės rajono savivaldybės administracijos patvirtintais specialiais reisais, veža 16.1–16.4 punktuose išvardytus asmenis nemokamai pagal mokymo įstaigos sudarytą ir patvirtintą vardinį sąrašą. Vežėjai, važiuojantys patvirtintais specialiais reisais, veža tik asmenis, nurodytus patvirtintame vardiniame sąraše.. Vežėjai, pasibaigus ataskaitiniam kalendoriniam mėnesiui, iki kito mėnesio 8 dienos pateikia Šilutės rajono savivaldybės administracijai ataskaitas apie patirtas mokinių vežimo specialiais reisais išlaidas pagal šios tvarkos Aprašo 4 priedą;
17.3. Asmenys, nurodyti 16.1–16.4 punktuose, besinaudojantys tolimojo reguliaraus susisiekimo autobusais arba keleiviniais traukiniais, renka autobuso ir traukinio bilietus, kuriuos, pasibaigus mėnesiui, turi pateikti savo švietimo ar vaikų globos įstaigai. Su šiais vežėjais atskiros sutartys nesudaromos. Nurodyti asmenys gali pasinaudoti tik tais tolimojo reguliaraus susisiekimo autobusais arba keleiviniais traukiniais, kurių maršrutai organizuojami mokinio pažymėjime nurodyto maršruto ribose. Švietimo ir vaikų globos įstaigos, pasibaigus ataskaitiniam kalendoriniam mėnesiui, iki kito mėnesio 8 dienos pateikia Šilutės rajono savivaldybės administracijai ataskaitą apie pateiktus važiavimo keleiviniu transportu bilietus pagal šios tvarkos Aprašo 5 priedą. Mokyklos vadovo nustatyta tvarka apskaičiuojamos ir išmokamos mokiniams priklausančios kompensacijos ne vėliau kaip per 3 darbo dienas nuo tam skirtų lėšų gavimo dienos. Mokyklos vadovas atsako už važiavimo išlaidų kompensacijų apskaičiavimo, išmokėjimo ir apskaitos teisingumą. Surašomas surinktų važiavimo bilietų aktas, kuris kartu su bilietais įstaigoje saugomas 10 metų;
17.4. Vaikai, dėl sveikatos būklės negalintys važiuoti mokykliniu, vietinio ir tolimojo reguliaraus susisiekimo autobusais ar kitu transportu arba gyvenantys kaimuose ir miesteliuose, kurių negalima atvežti ir parvežti atgal reguliaraus susisiekimo autobusais, mokyklų autobusais dėl maršrutų stokos ar netinkamo važiavimo tvarkaraščio, į mokymo įstaigas pristatomi tėvų, globėjų arba besirūpinančių asmenų, kurie savo transporto paveža savo vaikus iki mokymo įstaigos pagal su Šilutės rajono savivaldybe sudarytas mokinio vežimo sutartis. 
17.4.1. Tėvai (globėjai, rūpintojai) dėl kuro sąnaudų kompensavimo (,,Mokinio vežimo sutarties“ sudarymo) kreipiasi į mokyklą, o mokykla, išnagrinėjusi prašymą, į Šilutės rajono savivaldybės administraciją.
18. Vežimo išlaidos vežėjams kompensuojamos iš savivaldybės biudžeto pagal pateiktas ataskaitas ir sąskaitas faktūras, o privatiems asmenims (tėvams, globėjams, rūpintojams) – pagal sudarytas mokinio vežimo sutartis, kuriose numatytos transporto kuro ir eksploatacinių išlaidų kompensavimo sąlygos. 
19. Savivaldybės administracijos Centralizuota buhalterija planuoja savivaldybės biudžeto lėšų, reikalingų kelionės išlaidoms kompensuoti, poreikį, ir teikia Finansų ir biudžeto skyriui kartu su einamųjų metų administracijos biudžeto projektu.
20. Vežėjas sąskaitas faktūras teikia naudodamasis IS „E. sąskaita“ priemonėmis. Už sąskaitų faktūrų pateikimą laiku ir nustatyta tvarka, jų duomenų teisingumą atsako Vežėjas. 
21. Savivaldybės administracijos Centralizuota buhalterija pagal Vežėjo pateiktas sąskaitas faktūras sumoka Vežėjui už suteiktas paslaugas.
22. Savivaldybės administracija turi teisę iš Vežėjų pareikalauti ir kitų dokumentų, kurių pagrindu buvo parengtos ataskaitos.
23. Savivaldybės administracijai nustačius, kad Vežėjų ataskaitos nepagrįstos, gali nekompensuoti visų išlaidų už tą mėnesį ar panaikinti tokiems Vežėjams išduotas licencijas, leidimus.
24. Vykstant vietinio (priemiestinio) ir tolimojo reguliaraus susisiekimo autobusais į ne mokyklos aptarnavimo teritorijai priklausančią mokyklą, kelionės išlaidos nekompensuojamos. Ši nuostata taikoma nuo 2023 m. rugsėjo 1 d. naujai priimtiems į mokyklą mokiniams. 
25. Kelionė nekompensuojama Šilutės rajono savivaldybės teritorijoje gyvenantiems, tačiau lankantiems kitoje savivaldybėje esančią bendrojo ugdymo mokyklą, profesinio ar neformalaus ugdymo įstaigą, mokiniams.
26. Ginčai, susiję su Vežėjų išlaidų (negautų pajamų) transporto lengvatų kompensavimu, sprendžiami teisės aktų nustatyta tvarka.

IV SKYRIUS
MOKYKLINIŲ AUTOBUSŲ NAUDOJIMAS IR NUOMA

27. Mokykliniai autobusai gali būti nuomojami fiziniam ar juridiniam asmeniui, suderinus su autobuso nuomos paslaugą teikiančiu įstaigos vadovu, kai autobuso nereikia Aprašo 8.1 punktuose nurodytoms funkcijoms vykdyti.
28. Aprašo 8.1 punktuose nurodytos autobuso naudojimo išlaidos finansuojamos mokyklos biudžete numatytomis lėšomis.
29. Suderinus su mokyklos, turinčios mokyklinį autobusą, vadovu, transporto priemone gali naudotis ir kitos Savivaldybės biudžetinės įstaigos, kurių savininkė yra Šilutės rajono savivaldybė, padengdamos tik kuro ir vairuotojo darbo užmokesčio išlaidas.
30. Mokinių grupės, mokytojai, švietimo įstaigos ir kitos Savivaldybės biudžetinės įstaigos, kurių savininkė yra Šilutės rajono savivaldybė, turi nuomos pirmenybę prieš kitus autobuso nuomininkus.
31. Fiziniams ir juridiniams asmenims, išskyrus nurodytus 29 punkte, autobuso nuomos ir eksploatacinės išlaidos apskaičiuojamos vadovaujantis Šilutės rajono savivaldybės administracijos direktoriaus įsakymu nustatyta tvarka.
32. Mokėjimas už autobuso nuomos paslaugą vykdomas atliekant nurodytą mokėjimą per banką.
33. Nuomininkas pateikia mokyklos direktoriui prašymą, kuriame nurodo asmenis, atsakingus už kelionę, vykstančių asmenų skaičių, išvykimo laiką ir vietą, pageidaujamą kelionės maršrutą ir tikslą.
34. Mokyklos direktorius su nuomininku sudaro autobuso nuomos sutartį. Autobusas skiriamas įsakymu, kurio kopija įteikiama vairuotojui. Įsakyme nurodomas atsakingas už kelionę asmuo, keleivių skaičius, išvykimo tikslas, laikas, kelionės maršrutas (maršruto pradžia ir pabaiga).
35. Kelionės lape pasirašo asmuo, pasinaudojęs autobusu.
36. Visos lėšos, gautos už autobuso nuomą ir eksploatacinės išlaidos, apskaitomos pajamų už teikiamas paslaugas programose.

V SKYRIUS
BAIGIAMOSIOS NUOSTATOS

37. Mokyklinio autobuso stovėjimo ir saugojimo vietas, techninės priežiūros ir naudojimo tvarkas nustato Mokyklų vadovai.
38. Mokyklų vadovai už šio Aprašo reikalavimų vykdymą atsako teisės aktų nustatyta tvarka.
39. Mokinių pavėžėjimo organizavimą koordinuoja Savivaldybės administracijos Švietimo ir kultūros skyrius.
 	40. Mokinių, besimokančių mokyklose, kurių savininkas nėra Savivaldybė, sutartis dėl važiavimo išlaidų kompensavimo administruoja Savivaldybės administracijos Ūkio skyrius.
41. Aprašas gali būti keičiamas arba pripažįstamas netekusiu galios Savivaldybės tarybos sprendimu.
